มันนี่ทูเดย์
บัตรเครดิตชาวนาเจอปัญหาใหญ่
19 ก.พ. 2556

บัตรเครดิตชาวนาเจอปัญหาใหญ่
นายทนุศักดิ์ เล็กอุทัย รมช.คลัง ประธานกรรมการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ในการประชุมคณะกรรมการ ธ.ก.ส. เมื่อวันที่ 18 ก.พ.ที่ผ่านมา ได้มอบให้ ธ.ก.ส.เร่งไปจัดการกับข้อร้องเรียนของชาวบ้านในพื้นที่ จ.อุตรดิตถ์ ที่ระบุว่า ขณะนี้ร้านค้าที่เข้าร่วมโครงการในบัตรเครดิตเกษตรกรบังคับให้ซื้อน้ำมันพ่วงกับปุ๋ย โดยปุ๋ยดังกล่าวเป็นปุ๋ยที่เกษตรกรไม่ต้องการ และเป็นปุ๋ยของบริษัทเล็กๆ ที่เกษตรกรไม่นิยมนำมาใช้ 
รมช.คลัง กล่าวว่า รัฐบาลต้องการให้โครงการนี้ดำเนินการอย่างมีคุณภาพ และหากยังมีปัญหาคงต้องชะลอการออกบัตรเครดิต จากเดิมที่ได้มอบนโยบายไปว่าให้ออกครบ 45 ล้านใบ ในปี 2556 
สำหรับเรื่องของปุ๋ยนั้น จะหารือกับบริษัทปุ๋ยขนาดใหญ่เพื่อให้เข้ามาร่วมโครงการนี้อีกครั้ง หลังจากก่อนหน้านี้หารือไปแล้ว แต่บริษัทปุ๋ยไม่สนใจเข้าร่วมโครงการ โดยระบุว่ามีปัญหาในการลงบัญชี เนื่องจากโครงการนี้บริษัทที่เข้าร่วมโครงการต้องขายสินค้าให้เกษตรกรโดยปลอดดอกเบี้ยเป็นเวลานาน 4 เดือน
“หากจำเป็นต้องเก็บดอกเบี้ยจากเกษตรกรบ้าง และสามารถดึงบริษัทปุ๋ยที่เป็นที่ต้องการของเกษตรกรให้เข้ามาร่วมโครงการ ผมคิดว่าเกษตรกรไม่น่าจะมีปัญหา และน่าจะอธิบายเหตุผลกับเกษตรกรได้ แต่คงต้องหารือกันอีกครั้งว่าทางออกจะเป็นอย่างไร” นายทนุศักดิ์ กล่าว
เปิดรับ ‘ทายาทธุรกิจ’ ปี 2556 
ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ร่วมกับกรมส่งเสริมอุตสาหกรรม กระทรวงอุตสาหกรรม ขอเชิญผู้ประกอบการที่สนใจเข้าอบรมหลักสูตร “ทายาทธุรกิจ” เพื่อเสริมสร้างและเตรียมความพร้อมด้านการบริหารจัดการ และการจัดหาแหล่งเงินทุน หรือยื่นขอสินเชื่อกับทางสถาบันการเงิน การให้คำปรึกษาแนะนำต่อเนื่องทางธุรกิจ 
คุณสมบัติผู้เข้าอบรมต้องเป็นทายาทของผู้ประกอบการ มีความรู้ และประสบการณ์ในธุรกิจ ผู้ประกอบอาชีพอิสระ และผู้ว่างงานที่ตั้งใจจะเป็นผู้ประกอบการ หรือเป็นผู้ประกอบการใหม่ที่เริ่มประกอบธุรกิจไม่เกิน 3 ปี หรือผู้ที่เป็นเจ้าของกิจการที่ดำเนินการอยู่ยังไม่ได้จดทะเบียนพาณิชย์ หรือจดทะเบียนใดๆ กับรัฐ สำเร็จการศึกษาสายอาชีพระดับ ปวช. หรือมัธยมศึกษาตอนปลายขึ้นไป มีอายุระหว่าง 20-60 ปี เปิดรับสมัครตั้งแต่บัดนี้ถึงวันที่ 28 ก.พ. และรุ่นที่ 2 จนถึงวันที่ 3 พ.ค. 2556 รับจำนวนจำกัด